Renderforest

**Renderforest**, ավտոմատացված դիզայնի և տեսանյութերի ստեղծման առցանց հարթակ, որն առաջարկում է թվային բովանդակություն ստեղծելու գործիքների փաթեթ՝ ներառյալ տեսանյութեր, անիմացիաներ, վեբ կայքեր, տարբերանշաններ, մակետներ, սոցիալական մեդիայի գրաֆիկներ, սահիկաշարեր և այլն։ Հարթակն ունի ավելի քան 20 միլիոն օգտատեր ամբողջ աշխարհից։

## Պատմություն
Renderforest-ը հիմնադրել է Նարեկ Սաֆարյանը Երևանում 2013 թվականին՝ մի քանի հոգուց բաղկացած փոքր թիմով, որի նպատակը առցանց տեսանյութերի ստեղծման ոլորտը հեղափոխելն էր։ 2015 թվականին թողարկվել է հարթակի բետա տարբերակը, որն ունեցել է միայն կաղապարների միջոցով անիմացիոն տեսանյութերը վեբ հարթակում խմբագրելու հնարավորություն։

2015 թվականին բացվել է նաև կազմակերպության առաջին գրասենյակը Գյումրիում։ 2015-16 թվականներին հարթակից օգտվում էր շուրջ 50 000 օգտատեր։

2018 թվականին Լիսաբոն քաղաքում ընթացող Web Summit-ի ժամանակ ընկերությունը հայտարարել է նոր արտադրանքի՝ առցանց լոգո ստեղծող գործիքի թողարկման մասին, ինչպես նաև աշխարհում առաջին վիդեո ստեղծման գործիքի մասին, որն աշխատում էր մեքենայական ուսուցման և արհեստական բանականության ալգորիթմներով։

2018 թվականին կորպորատիվ սոցիալական պատասխանատվության շրջանակներում ընկերությունը թողարկել և անվճար հասանելի է դարձրել հայկական 5 տառատեսակներ։

2019 թվականին ընկերությունը թողարկել է վեբ կայքեր ստեղծող գործիք և մակետներ ստեղծող գործիք։ 2019 թվականին ընկերությունը ճանաչվել է տարվա լավագույն 100 ընկերություններից մեկը աշխարհում՝ ըստ հեղինակավոր G2 Crowd ընկերության։ 2019 թվականին բացվել է նաև ընկերության նոր և կենտրոնական գրասենյակը Երևան քաղաքում՝ Պարույր Սևակ 11/1 հասցեում։

2019 և 2021 թվականներին ընկերությունը Հայաստանում կազմակերպել է Reinvent by Renderforest-ը՝ չորրորդ արդյունաբերական հեղափոխության մասնագիտություններին նվիրված առաջին և ամենամեծ կոնֆերանսը Հայաստանում։

2020 թվականին հիմնադրվել է ընկերության դուստր ձեռնարկությունը՝ Ararat Box-ը, որը 2022 թվականին հրատարակել է «Չբացահայտված Հայաստան» եզակի լուսանկարչական ալբոմը։

2021 թվականին ընկերությունը հայտարարել է իր նոր պրոդուկտի՝ առցանց գրաֆիկների խմբագրման գործիքի մասին և հասանելի դարձրել այն արդեն իսկ գործող 10 միլիոն օգտատերերի համար։

2022 թվականին ընկերության հիմնադիր Նարեկ Սաֆարյանը հայտարարել է Renderforest-ի կրթական կենտրոնի՝ Արդի Ակադեմիայի հիմնադրման մասին։

2023 թվականին ընկերության օգտատերերի թիվը հատել է 20 միլիոնը։

2023 թվականին Renderforest-ը թողարկել է արհեստական բանականության վրա հիմնված բիզնես անուններ ստեղծող գործիք։

2023 թվականին Google I/O կոնֆերանսի ժամանակ Renderforest-ի Android հավելվածը հիշատակվել է որպես Google Play-ի լավագույն որակ ունեցող հավելվածներից մեկը։

Ընկերությունը ՀՀ խոշոր հարկատու է, ԱՏՁՄ (Առաջատար տեխնոլոգիաների ձեռնարկությունների միություն) լիիրավ անդամ, WCIT 2019 գործընկեր։ Ընկերությունում աշխատում են ավելի քան 100 մասնագետներ։

## Արտադրանքներ
Renderforest ընկերությունը ստեղծել է 7 գործիքներ։

* Տեսանյութերի և անիմացիաների ստեղծման գործիք, 2015
* Տարբերանշանների ստեղծման գործիք, 2018
* Վեբ կայքերի ստեղծման գործիք, 2019
* Մակետների ստեղծման գործիք, 2019
* Գրաֆիկական դիզայնի գործիք, 2020
* Արհեստական բանականությամբ բիզնեսի անունների ստեղծման գործիք, 2023
* Android և iOS հեռախոսային վիդեոմոնտաժի գործիքներ, 2023

## Ծանոթագրություններ

Կատեգորիա:2013 հիմնադրումներ Հայաստանում
Կատեգորիա:IOS-ի ծրագրային ապահովում
Կատեգորիա:Անդրոիդի ծրագրային ապահովում